Aritomo Yamagata
Aritomo Yamagata var en japansk politiker og general. Han var premierminister 1889-91 og 1898-1900 og en dominerende politisk skikkelse under Meijirestaurationen (1868-1912).
Yamagata agiterede for militarisme, og som hærminister organiserede han i 1873 Japans første værnepligtige hær. Han anså det for kabinettets opgave at tjene kejseren frem for folket. Som indenrigsminister (1883-89) og premierminister fik han ved kejserlige forordninger påbudt absolut loyalitet over for kejseren inden for militær- og undervisningsvæsen.
Yamagata var general i Den Kinesisk-japanske Krig 1894-95 og generalstabschef i Den Russisk-japanske Krig 1904-05. I 1907 blev han udnævnt til prins for sin indsats. Indtil sin død var han ledende i den magtfulde forsamling af ældre statsmænd, genro.